Craith

Rhaglen ddrama drosedd Gymraeg yw ***Craith*** wedi ei leoli yn ardal Eryri.

## **Plot**

O Fangor, dros ddyfroedd Afon Menai, i hen chwareli Llanberis, dyma dirwedd sy’n adnabyddus i DI Cadi John. Doedd hi erioed wedi disgwyl dychwelyd yma. Wedi ei thynnu'n ôl am resymau personol - iechyd difrifol ei thad annwyl - mae Cadi yn darganfod ei hun yn plismona pentrefi a phobl ei ieuenctid. Mae'n swydd y mae hi'n ei mwynhau. Fodd bynnag, pan ddatgelir corff dynes leol mewn afon anghysbell, mae byd Cadi - a byd y rhai o'i chwmpas - yn newid am byth.

## **Cyfres 1 (2018)**

Drama dditectif ddwys llawn diregelwch a thensiwn. Mae bywydau DI Cadi John a DS Owen Vaughan yn cael eu hysgwyd ar ôl dod o hyd i gorff merch ifanc wrth ymyl afon. Pwy yw hi a ble mae ei theulu?

## **Cyfres 2 (2019)**

Ar ôl derbyn galwad ddi-enw sydd yn arwain yr heddlu at gorff hen ddyn sydd wedi gorwedd yn pydru am wythnosau, mae DCI Cadi John a DS Owen Vaughan yn gorfod gweithio yn erbyn y cloc i ddarganfod hunaniaeth y llofrudd. Mae hyn yn eu harwain i ddatgelu rhagor o gyfrinachau tywyll yng nghysgod mynyddoedd llechi Blaenau Ffestiniog.

## **Cyfres 3 (2021)**

Caiff DCI Cadi John a DS Owen Vaughan eu galw i ymchwilio pan ddarganfyddir corff ffermwr lleol mewn nant.

## **Cynhyrchiad**

Crëwyd y gyfres gan Mark Andrew ac Ed Talfan. Awduron y gyfres yw Caryl Lewis, Jeff Murphy a James Rourke.

Cynhyrchir y gyfres gan gwmni Severn Screen ar gyfer S4C a BBC Cymru a bydd yn cael ei werthu'n rhyngwladol gan All3Media International. Darlledir y fersiwn Gymraeg *Craith* ar S4C gyda fersiwn dwyieithog, *Hidden* i'w ddangos yn ddiweddarach ar BBC One Wales ac ar BBC Four dros y Deyrnas Unedig.

Enillodd y gyfres wobr BAFTA Cymru 2018 am Ffotograffiaeth a Goleuo: Ffuglen.

Darlledir y rhaglen ar S4C nos Sul rhwng 21:00 a 22:00, mewn slot a ddaeth yn arferol ar gyfer dangos cyfresi drama newydd.

Cychwynwyd ffilmio'r gyfres ar leoliad yn Awst 2017. Cafodd y cynhyrchiad ei ariannu gan S4C, BBC Cymru a thrwy Gyllid Buddsoddi yn y Cyfryngau Llywodraeth Cymru, wedi eu cynghori gan Pinewood Pictures. Bydd yr holl ffilmio yn cael ei wneud mewn lleoliadau o amgylch Cymru gyda'r gwaith ôl-gynhyrchu yng Nghymru hefyd.

Cyhoeddwyd bod ail gyfres ar y gweill ym mis Medi 2018. Dywedodd Nick Andrews, Pennaeth Comisiynu BBC Cymru Wales: “Roedd Hidden yn boblogaidd iawn ymhlith cynulleidfaoedd yng Nghymru ac ar draws y DU, felly does dim syndod ein bod eisiau comisiynu ail gyfres. Mae’r gyfres ddrama drosedd dywyll hon yn fwy bygythiol byth gyda tirwedd garw gogledd Cymru yn gefndir i’r cyfan. Bydd yr ail gyfres yn mynd â ni i Flaenau Ffestiniog, ac rwy’n siŵr y bydd cynulleidfaoedd yr un mor gyffrous â mi i weld y ddrama afaelgar hon yn dychwelyd”.

Darlledwyd yr ail gyfres ar S4C ar 17 Tachwedd 2019.

## **Cyfeiriadau**

1. ↑ http://www.s4c.cymru/cy/amdanom-ni/page/31291/ffigurau-gwylio/
2. ↑ https://www.bbc.co.uk/mediacentre/mediapacks/hidden-2
3. ↑ http://www.s4c.cymru/cy/y-wasg/post/28331/tair-drama-i-danior-dychymyg-yn-dechrau-gyda-bang/
4. ↑ https://golwg.360.cymru/newyddion/cymru/530915-gwobrau-bafta-cymru-2018-enillwyr
5. ↑ https://www.bbc.co.uk/mediacentre/latestnews/2017/hidden-bbc-wales